
- kürt, tenorkürt, trombita, furulya és zongora -
 
 A zenei világgal való összefonódásomat, zenei tanulmányaimat 1995-ben Szentendrén kezdtem meg a Vujicsis Tihamér Zeneiskolában, mint zongorista növendék. Zongorista éveimmel párhuzamosan pár éven belül újabb hangszer vált mindennapjaim részévé, tanárom meglátása szerint és javaslatára a kürtöt választottam második hangszeremnek. Kis időn belül annyira megszerettem a kürtöt, mint hangszert, hogy gyorsan egyértelművé vált számomra, hogy zenész leszek.
Nem sokkal később 2002-ben felvételt nyertem a kecskeméti Kodály Zoltán Zeneművészeti Szakközépiskolába, mely kollégista évek mind személyes, mind szakmai további életemben, fejlődésemben meghatározó évekké váltak.
2010-ben szereztem meg diplomámat, mint kürttanár és kamaraművész a budapesti Zeneakadémián. Főiskolai éveim alatt a Vám-és Pénzügyőrség Zenekaránál, Gödöllői Szimfonikus, a Kecskeméti Szimfonikus, valamint a Szolnoki Szimfonikus Zenekarnál, illetve a Liszt Ferenc Kamarazenekarnál (Rolla János vezetésével) tettem szert szakmai tapasztalatokra.
2011 őszén felvételt nyertem a Kairói Szimfonikus Zenekarba, és állandó vendég művésze voltam a Kairói Opera Zenekarnak 2017-ig. Külföldön töltött szakmai évek alatt bekapcsolódtam zenei oktatási-nevelési folyamatokba is, mint zeneiskolai, mint magán zene- és művészeti tanár. Fontos célomként fogalmazódott meg ezzel párhuzamosan, hogy kiemelt szerepet szeretnék szánni életem és pályafutásom során a magas színvonalú zenei oktatásnak és nevelésnek, egészen már a korai, akár óvodás életévektől kezdve egészen a következő generációk felneveléséig. Mindezek mellett fontosnak vélem azt a szellemiséget is közvetíteni és képviselni, hogy a gyermekeket önmagukhoz mérten oktassuk és neveljük, azaz hiszem, hogy „Legyen a zene mindenkié”, ahogy azt Kodály Zoltán is megfogalmazta.
Fontosnak vélve a társadalmi jelenlétet is a zenei világban aktív tagja vagyok a Pomázi Önkéntes Tűzoltó Zenekarnak.
Bízom benne, hogy ezen elvek mentén hasonló sikerekhez és zenei fejlődéshez, egyéni élményekhez juttathatom jelenlegi és jövőbeli tanítványaimat az évek során, mint kürt-, tenorkürt-, trombita-, furulya- és zongoratanár.
Mikor a növendékek szeme felcsillan az első általuk hangszeren megszólaltatott hang után, akkor úgy érzem, már megérte…
 

image1.jpeg




